Real Madrid selesa di puncak
KARIM Benzema memuji penyokong Real Madrid selepas mereka melaungkan “Karim, Ballon d’Or” ketika jaringannya menentang Athletic Bilbao semalam membolehkan Madrid mendahului tujuh mata di puncak La Liga Sepanyol. Gol ke-20 Benzema dalam 24 perlawanan musim ini terbukti menjadi perbezaan dalam kemenangan 1-0 di Santiago Bernabeu yang meletakkan Madrid teguh mendahului perlumbaan mengejar kejuaraan Sepanyol, walaupun selepas hanya 15 perlawanan musim ini. “Kami berada dalam rentak yang baik dan saya suka suasana sekarang dalam pasukan,” kata jurulatih Madrid, Carlo Ancelotti. Rentak tujuh kemenangan berturut-turut dalam semua pertandingan telah membantu pasukan Ancelotti menjarakkan diri mereka daripada kumpulan mengejar dan Benzema, bersama-sama dengan Vinicius Junior, telah memainkan peranan penting. Ancelotti menegaskan pada hari Rabu Benzema tidak “menangis” tentang kekalahan kepada Lionel Messi dalam perebutan anugerah Ballon d’Or pada hari Isnin, dengan pemain dari Perancis itu menduduki tempat keempat dalam undian terakhir. Dengan Barcelona membina semula pasukan di bawah Xavi Hernandez dan Atletico Madrid bergelut untuk mengimbangi pertahanan mereka yang biasanya boleh dipercayai dengan banyak pilihan di bahagian serangan, Real Madrid sekarang sudah pasti muncul sebagai pilihan yang jelas di Sepanyol. Mereka menewaskan Sevilla 2-1 hujung minggu lalu dan kini berdepan pasukan tempat ketiga Real Sociedad dan Atletico di tempat kedua dalam dua perlawanan seterusnya, perlawanan yang boleh memberi mereka kelebihan yang menggerunkan jika kemenangan terus datang. Athletic, sementara itu, kekal di tempat kelapan, tanpa kemenangan sekarang dalam enam perlawanan. “Memenangi tujuh perlawanan berturut-turut bukanlah nasib,” kata Ancelotti. “Real Madrid ini mempunyai watak. Apabila kami tidak menang dengan kualiti, kami mempunyai kekuatan lain yang boleh kami gunakan.” – AFP 
See author's posts
